‘4 dae van rou vir Goldberg’ – RamaphosaPres. Cyril Ramaphosa en Denis Goldberg (Foto: Twitter) Pres. Cyril Ramaphosa het Vrydag vier dae van rou vir die bekende anti-apartheidaktivis en skrywer Denis Goldberg afgekondig. Maroela Media het vroeër berig Goldberg is vroeër vandeesweek in die ouderdom van 87 jaar ná ŉ lang kankerstryd dood. Goldberg was een van dié wat saam met Nelson Mandela en ander anti-apartheidsaktiviste tydens die berugte Rivonia-hofsaak verhoor is. Hy is in 1964 skuldig bevind aan hoogverraad en saam met agt ander aktiviste tot vier keer lewenslange tronkstraf gevonnis. Ramaphosa het vanoggend in ŉ verklaring gesê die landsvlag sal van Vrydag tot Maandag halfmas by elke polisiestasie in die land hang uit respek en roubeklag vir Goldberg. “Ons kan nie in hierdie tyd [weens die Covid-19-pandemie] persoonlik en in ons getalle afskeid neem nie. Mag die stille gebede en dankbaarheid van die mense van Suid-Afrika sy dapper en patriotiese siel na sy finale rusplek vergesel,” het Ramaphosa gesê.